കുതിരപ്പുറത്ത് കുതിച്ചുപാഞ്ഞ് പോഞ്ഞാശ്ശേരിയിലെ ഝാന്സി റാണി പെരുമ്ബാവൂരിനടുത്ത് പോഞ്ഞാശ്ശേരിയിലൂടെ ബ്രൗണ് നിറത്തിലുള്ളൊരു കുതിരപ്പുറത്തേറി 15കാരി നാസ്നിന് സിത്താര കുതിച്ചുപായുമ്ബോള് കണ്ടുനില്ക്കുന്നവര് ഒരു ചെറുചിരിയോടെ പറയും അതാ നമ്മുടെ പോഞ്ഞാശ്ശേരിയിലെ ഝാന്സി റാണി പോകുന്നു എന്ന്. തമാശക്കാണ് പറയുന്നതെങ്കിലും നാസ്നിന് അത് കേള്ക്കുമ്ബോള് സന്തോഷമാണ്. കാരണം, ടിപ്പു എന്ന് സ്നേഹത്തോടെ വിളിക്കുന്ന ആ കുതിരക്കൊപ്പം നാടുചുറ്റാന് അവള്ക്കത്രമാത്രം ഇഷ്ടമാണ്. പെരുമ്ബാവൂര് മുടിക്കല് ക്വീന് മേരീസ് ഇംഗ്ലീഷ് മീഡിയം സ്കൂളില്നിന്ന് ഇത്തവണ ഫുള് എ പ്ലസോെട 10ാം ക്ലാസ് ജയിച്ച നാസ്നിന് കുതിരക്കമ്ബം ഇന്നും ഇന്നലെയും തുടങ്ങിയതല്ല, പിതാവ് മുള്ളന്കുന്ന് ഇലവുംകുടി വീട്ടില് ഷമീറില്നിന്ന് പൈതൃകമായി കിട്ടിയതാണ്. മകളെ കുതിരയോട്ടം പഠിപ്പിച്ചതും കടുത്ത കുതിരപ്രേമിയായ ഷമീര്തന്നെ. സമൂഹ മാധ്യമങ്ങളില് കുതിരയോട്ട വിഡിയോകള് കണ്ട് ഹരം കയറിയാണ് ഡിയര് ആന്ഡ് നിയര് എന്ന ബസിെന്റയും പോഞ്ഞാശ്ശേരി അള്ട്ടിമേറ്റ് ഫിറ്റ്നസ് സെന്ററിെന്റയും ഉടമയായ ഷമീര് മൂന്നുവര്ഷം മുമ്ബൊരു കുഞ്ഞുകുതിരയെ വാങ്ങിയത്. അത് ചെറുതായതിനാല് ഓടിക്കാനായില്ല. പിന്നീടതിനെ കൊടുത്ത് റഫാന് എന്ന വെള്ളക്കുതിരയെ വാങ്ങി. സ്വന്തമായി റൈഡിങ് പഠിച്ചതിനൊപ്പം തല്പരകക്ഷിയായ മകളെയും പരിശീലിപ്പിച്ചു. പിന്നീട് റഫാനെ വിറ്റ് സിദ്ധയെന്ന കറുത്ത കുതിരയെയും വാങ്ങി. ആറുമാസം മുമ്ബാണ് ഇവരുടെ പ്രിയപ്പെട്ട ടിപ്പു കുടുംബത്തിലേക്കെത്തുന്നത്. ഏറെ ഇണക്കമുള്ള കുതിരയാണിതെന്നും തുടക്കത്തില് പേടിയുണ്ടായിരുന്നെങ്കിലും വൈകാതെ പഠിച്ചെടുെത്തന്നും നാസ്നിന് പറയുന്നു. ലഡു, ബിസ്കറ്റ് തുടങ്ങി മധുരമുള്ള എന്തും ഇഷ്ടമാണ് ടിപ്പുവിന്. ഇത്തരം സാധനങ്ങള് കൊണ്ടുവന്നാല് പകുതിയും അവനുതന്നെ കൊടുക്കേണ്ടിവരുമെന്നും അവള് കൂട്ടിച്ചേര്ത്തു. ആദ്യം കാണുന്നവര്ക്കെല്ലാം അത്ഭുതവും കൗതുകവും പരിഹാസവുമൊക്കെയായിരുന്നു, പിന്നെ പിന്നെ അതെല്ലാം മാറി. ഇന്ന് നിത്യേന നാലോ അഞ്ചോ കി.മീ. നാട്ടിലെ ഇടവഴികളിലൂടെയും റോഡിലൂടെയുമെല്ലാം നാസ്നിന് ടിപ്പുവുമായി കുതിക്കും. ഡോക്ടറാവാന് കൊതിക്കുന്ന ഈ പെണ്കുട്ടിക്ക് കുതിരയോട്ട മത്സരങ്ങളില് പങ്കെടുത്ത് സമ്മാനങ്ങള് നേടണമെന്നും ഏറെ മോഹമുണ്ട്, അതിനുള്ള പ്രാരംഭ പരിശീലനത്തിലാണ് ഇപ്പോള്. മാതാവ് ജാസ്മിനും സഹോദരന് അഷ്ബിനും പിതൃമാതാവ് ഫാത്തിമയുമെല്ലാം കട്ട സപ്പോര്ട്ടുമായി പിന്നാലെയുണ്ട്.